b'\n_START_ARTICLE_\nKartlos\n_START_PARAGRAPH_\nKartlos (georg. \xe1\x83\xa5\xe1\x83\x90\xe1\x83\xa0\xe1\x83\x97\xe1\x83\x9a\xe1\x83\x9d\xe1\x83\xa1\xe1\x83\x98) oli Georgian legendaarinen perustaja ja georgialaisten myyttinen kantais\xc3\xa4. H\xc3\xa4nt\xc3\xa4 on pidetty nimenomaisesti maan ydinosan eli Kartlin (antiikin l\xc3\xa4hteiden Iberian) perustajana, ja h\xc3\xa4nen nimens\xc3\xa4 onkin sama kuin maantieteellisell\xc3\xa4 alueella. H\xc3\xa4nen tarinansa kerrotaan keskiaikaisessa georgialaisten kronikoiden kokoelmassa Kartlis tskhovrebassa, jonka Leonti Mroveli lienee koonnut suullisesta perinteest\xc3\xa4 1000-luvulla._NEWLINE_Legendan mukaan h\xc3\xa4n oli Targamoksen poika ja siten Haosin, Movakosin, Lekosin, Herosin, Kavkasosin ja Egrosin veli. Muut Kaukasian alueen kansat saivat heist\xc3\xa4 alkunsa. Kartlos yhdisti kansansa, nousi heid\xc3\xa4n p\xc3\xa4\xc3\xa4llik\xc3\xb6kseen ja perusti Kartlin kaupungin._NEWLINE_Joidenkin nykytutkijoiden mukaan Kartlos vaikuttaa alun perin olleen varhaisen georgialaisen kansanperinteen keksint\xc3\xb6, ja h\xc3\xa4nt\xc3\xa4 alettiin pit\xc3\xa4\xc3\xa4 vasta my\xc3\xb6hemmin keskiajalla todellisena historiallisena hahmona ja Georgian kansan aitona perustajana. Kartlosilla oli perinteen mukaan useita poikia ja pojanpoikia, Mtskhetos, Gardabos, Kakhos, Kukhos, Gat\xc5\xa1ios, Uplos, Odzrkhos ja D\xc5\xbeavakhos, joista tuli nimiens\xc3\xa4 mukaisesti Mtskhetan, Gardabanin, Kakhetin, Kukhetin, Gat\xc5\xa1ianin, Uplistsikhen, Odzrkhen ja D\xc5\xbeavakhetin ensimm\xc3\xa4isi\xc3\xa4 hallitsijoita.'